钦定古今图书集成/明伦汇编/皇极典/第203卷 > 定公元年
## 钦定古今图书集成/明伦汇编/皇极典/第203卷 > 定公元年

《春秋》：“元年春，王。”

〈注〉公之始年，而不书“正月”，公即位在六月故。〈疏〉凡新君初立，必于岁首元日，朝正于庙，因即改元正位，百官以序，国史因书于策云：“元年，春，王正月，公即位”也。其或国有事，故不得行即位之礼。国史亦书“元年春，王正月”，见此月公应即位，而有故不得。隐、庄、闵、僖四公，元年无事，而空书“春，王正月”，其义也。此年不书正月者，公即位在六月故也。《传》称“昭公丧及坏𬯎”，公子宋先入，则正月之时，定公犹从昭公之丧，在于干侯，未入鲁竟，国内无君，不是即位阙礼，故不须书“正月”也。

《公羊传》：“定何以无正月？正月者，正即位也。定无正月
者，即位后也。”

〈注〉虽书“即位”于六月，实当如庄公有正月。今无正月者，昭公出奔国当绝，定公不得继体奉正，故讳为微辞，使若即位在正月后，故不书正月。

即位何以后？昭公在外，得入不得入，未可知也。曷为
未可知？在季氏也。定、哀多微辞，主人习其读而问其
传，则未知己之有罪焉尔。

《穀梁传》：“不言正月，定无正也。定之无正，何也？昭公之
终，非正终也。”

〈注〉死在外故。〈疏〉释曰：“非正终”，案桓公之薨于齐，与干侯不异。庄公不即位而书正月何？解？以十八年如齐，至即薨，薨而当岁即入，入而庄公继位，行既殡逾年之礼，但以先君杀而后立，不忍行即位之礼。今昭公前年薨，今年丧入，定公既殡，不居正月之前，欲行即位，非逾年之始。非始非正，故未得即位，不得比之庄公。

“定之始”，非正始也。昭无正终，故定无正始。不言即位，
丧在外也。

《胡传》：“元年必书正月，谨始也。定何以无正月？昭公薨
于干侯，不得正其终。定公制在权臣，不得正其始。鲁
于是旷年无君，《春秋》欲谨之而不可也。季氏废太子
衍及务人而立公子宋。宋者，昭公之弟，其主社稷，非
先君所命，而专受之于意如者也，故不书正月，见鲁
国无君，定公无正，主人习其读而问其传，则未知己”
之有罪焉耳。

〈大全〉薛氏曰：“元年书正，以正其始。昭公已卒，定公未克践祚，是昭公之末世，未得为定公之始年也。”沙随程氏曰：“定公未立，先书元年，春者，追书也。”汪氏曰：“秦以前皆逾年即位，汉惠以后，即位于先君即世之年，然犹逾年改元。自汉帝禅即位，改元于昭烈崩之次月，厥后皆一年二君而两建元矣。然《朱子纲目》必大书先”君之年，分注嗣君之改元，以为君臣父子之教，所关甚大，皆取法于《春秋》逾年改元之意。此年虽定公未即位，而追书“元年春”者，以昭公已薨，则是年实嗣君之年，不可不书元年春，亦犹晋建武元年。愍帝既废，元帝始于三月即晋王位，而《纲目》追书建武元年春正月也。

公即位

《春秋》：“夏六月癸亥，公之丧至自干侯。戊辰，公即位。”

〈注〉定公不得以正月即位，失其时，故详而日之。

《公羊传》：“癸亥，公之丧至自干侯”，则曷为以戊辰之日，
然后即位？正棺于两楹之间，然后即位。子沈子曰：“定
君乎国，然后即位。”即位不日，此何以日？录乎内也。

〈注〉内事详录，善得五日变礼，或说危不得以逾年正月即位，故日“主书”者，重五始也。〈疏〉解云：书日所以得变礼者，癸亥之日，公丧乃至，戊辰之日，然后君即位，象五日殡讫即位之礼，故录日以明之，言其变而合礼矣。

《穀梁传》：“殡然后即位也。定无正，见无以正也。逾年不
言即位，是有故公也；言即位，是无故公也。即位，授受

可不察也。公即位何以日也？”

〈注〉据《未有日》者。〈疏〉释曰：解定公即位，特异常文者，欲言继弑，公好卒；欲言好卒，卒非正，终不即日，逾年乃至，至正月当即位，而皆失时，时不得同于常礼。礼有异文，文书之在夏，是有故与无故，两文并见。即位虽同，而时义有别，理有所见，见必有意，故曰“不可不察”也。

戊辰之日，然后即位也。癸亥，公之丧至自干侯。何为
戊辰之日然后即位也？

〈注〉癸亥去戊辰六日，怪不即位。

正君乎国，然后即位也。沈子曰：正棺于两楹之间，然
后即位也。内之大事日。即位，君之大事也。其不日，何
也？以年决者，不以日决也。此则其日，何也？著之也。何
著焉？逾年即位，厉也。

〈注〉《厉》，危也。公丧在外，逾年，六月乃得即位，危，故“日之。”

于厉之中，又有义焉。未殡，虽有天子之命，犹不敢，况
临诸臣乎？周人有丧，鲁人有丧，周人吊，鲁人不吊。周
人曰：“固吾臣也。”使人可也。鲁人曰：“吾君也，亲之者也。”
使大夫则不可也。故周人吊，鲁人不吊，以其下成康
为未久也。君至尊也，去父之殡而往吊，犹不敢，况未
殡而临诸臣乎？

《胡传》，昭公之薨，已越葬期，犹走得返，至于六月癸亥，
然后丧至，而定之即位乃在是月之戊辰。盖迟速进
退，为意如所制，不得专也。以《周书顾命》考之，成王之
崩在四月乙丑，“宰臣太保即于是日命仲桓、南宫毛
俾爰、齐侯、吕伋以二干戈虎贲百人，逆王世子钊于
南门之外，延入翼室”，宅忧为天下主，不待崇朝而后
定也。今昭公丧至，在葬期之后，公子宋自坏𬯎先入，
犹未得立，是知为意如所制，不得以时定，非为正棺
乎两楹之间，故定之即位，不可不察也。夫即位，大事
也，宗嗣先定，则变故不生。盖代君享国而王，其察宜
戚宜惧，一失几会，或萌窥伺之心，至于生变，则为不
孝矣。古人所以贵于早定国家之本也。今昭公之薨，
定公之即位，《春秋》详书于策，非为后法，乃见诸行事，
为永鉴耳。

〈大全〉家氏曰：定公之立，不书即位，正也。今书即位，以其篡君之子受位于贼，特书即位以正之也。定公而能执子臧、季札之让，逃而去之，夫然后于义为尽。今也受位于贼，臣曾不曰“先君有嫡子在我，不当立”，偃然自以为己之所当得，是与篡何远哉？《春秋》书“即位”，从桓、宣之例，夫岂与之？亦以诛之也。